171.

glæder sig over, at EU betragter fred og sikkerhed i Afrika som en afgørende forudsætning for en bæredygtig udvikling, og at EU har givet tilsagn om at »øge sin støtte til Afrika markant i samarbejde med det internationale samfund«; deler den opfattelse, at spørgsmålet om sikkerhed i Afrika, med støtte fra regionale og internationale organisationer, er af stor betydning for udviklingen af kontinentet, idet de afrikanske stater er de vigtigste garanter for egen sikkerhed; opfordrer derfor EU til at fortsætte sine bestræbelser på i samarbejde med sine afrikanske partnere at arbejde videre med udviklingen af en afrikansk freds- og sikkerhedsarkitektur, at opnå fred og stabilitet på lang sigt og overvinde kriser og konflikter på dette kontinent ved hjælp af en integreret tilgang, der udnytter alle tilgængelige værktøjer, herunder støtte til udvikling af Afrikas sikkerheds- og forsvarskapacitet og militære operationer, civile missioner, fredsskabelse og demilitariseringsprojekter med respekt for de internationale menneskerettigheder og den humanitære folkeret og de afrikanske landes uafhængighed og suverænitet og støtte til initiativer fra AU, regionale organisationer som ECOWAS og G5 Sahel; opfordrer medlemsstaterne til at deltage i EU-missioner og -operationer og glæder sig over bilaterale bestræbelser, der bidrager til fred og stabilitet, og opfordrer indtrængende Rådet til i den forbindelse hurtigt at godkende den europæiske fredsfacilitet med henblik på at yde mere omfattende bistand til afrikanske partnere i konfliktramte regioner; understreger betydningen af multilateralt trepartssamarbejde mellem AU, EU og FN vedrørende lokal, regional og international sikkerhed og civilsamfundets aktørers rolle i fredsbevarende og fredsskabende bestræbelser; minder i denne forbindelse om, at reform af sikkerhedssektoren, reform af retsvæsenet, god regeringsførelse, demokratisk ansvarlighed og beskyttelse af civile er en forudsætning for at vinde befolkningens tillid til deres regeringer og sikkerhedsstyrker; understreger endvidere sammenhængen mellem det civile og det militære og behovet for bedre at strømline begge komponenter i missioner under den fælles sikkerheds- og forsvarspolitik (FSFP); støtter den mere og mere proaktive tilgang, som samarbejdende regionale sikkerhedsorganisationer har til en fuldstændig operationalisering af den afrikanske freds- og sikkerhedsarkitektur, der giver Den Afrikanske Union og regionale organisationer de nødvendige værktøjer til at forebygge, håndtere og løse konflikter; roser især initiativer som G5 Sahel, eftersom det i stigende grad spiller en afgørende rolle i forbindelse med de afrikanske nationers beslutsomme indsats for at sikre fred og sikkerhed i deres eget nabolag, og opfordrer Kommissionen og medlemsstaterne til at øge den politiske, økonomiske, operationelle og logistiske støtte til G5 Sahel; understreger, at de afrikanske lande for at sikre et passende sikkerheds- og udviklingsniveau skal have tilstrækkelig kapacitet inden for alle væsentlige sektorer, især med hensyn til sikkerhed og forsvar; opfordrer til, at EU koordinerer de udviklings- og sikkerhedsinitiativer, det er involveret i på det afrikanske kontinent som led i en integreret strategi, der omfatter god regeringsførelse, demokrati, menneskerettigheder, retsstatsprincippet og ligestilling mellem kønnene og med særligt fokus på de regioner, hvor sårbarheden og spændingerne er størst; glæder sig over samarbejdet mellem EU og Afrika om at bekæmpe terrorisme og væbnede grupper i overensstemmelse med folkeretten; opfordrer til, at der inden for rammerne af terrorbekæmpelsespolitikkerne indføres mere gennemsigtige beslutningsprocesser, bedre overensstemmelse med en menneskerettighedsbaseret tilgang og større engagement i de samfund, der er berørt af disse foranstaltninger;